កូរ៉េ​ខាង​ជើង​បាញ់​កាំជ្រួច​មីស៊ីល​មួយ​ទៀត​ដែល​ជា​ការ​សាកល្បង​លើក​ទី​២​នៅ​ឆ្នាំ​ថ្មី​នេះ
ក្រសួង​ការពារ​ជាតិ​របស់​កូរ៉េខាងត្បូង បាន​ប្រាប់​ឲ្យ​ដឹង​ថា កាំជ្រួច​មីស៊ីល​ចុងក្រោយ​នេះ បាន​ហោះ​ចម្ងាយ ៧០០ គីឡូម៉ែត្រ​ក្នុង​កម្ពស់​អតិបរមា ៦០ គីឡូម៉ែត្រ។ ក្រសួង​ការពារ​ជាតិ​កូរ៉េខាងត្បូង បាន​ប្រាប់​ឲ្យ​ដឹង​ទៀត​ថា កាំជ្រួច​មីស៊ីល​នោះ ត្រូវ​បាន​បាញ់​បង្ហោះ​នៅ​តំបន់​ភាគ​ឦសាន្ត​ដដែល​ដែល​ជា​កន្លែង​សាកល្
ទីក្រុងសេអ៊ូល កូរ៉េខាងត្បូង — កូរ៉េខាងជើងបានបាញ់បង្ហោះអ្វីដែលគេសង្ស័យថា ជាកាំជ្រួចមីស៊ីលបាល់លីស្ទិកមួយទៀតនៅថ្ងៃអង្គារនេះ ដែលជាការសាកល្បងអាវុធដ៏សំខាន់លើកទី ២ របស់ខ្លួននៅឆ្នាំនេះ។ នេះបើតាមរដ្ឋាភិបាលកូរ៉េខាងត្បូងនិងជប៉ុន។ យោធារបស់កូរ៉េខាងត្បូង បាននិយាយថា កាំជ្រួចកូរ៉េខាងជើង ទំនងបានបង្ហាញនូវសមត្ថភាពកាន់តែប្រសើរឡើង បើប្រៀបធៀបទៅនឹងការបាញ់របស់រដ្ឋាភិបាលក្រុងព្យុងយ៉ាងកាលពីសប្តាហ៍មុន។ កាលពីថ្ងៃព្រហស្បតិ៍សប្តាហ៍មុន កូរ៉េខាងជើងបានអះអាងពីការសាកល្បងប្រកបដោយជោគជ័យនៃ«កាំជ្រួចមីស៊ីលលឿនជាងសំឡេង៥ដង ដែលទើបអភិវឌ្ឍថ្មី» ថ្វីបើរដ្ឋាភិបាលកូរ៉េខាងត្បូង បាននិយាយថា ការអះអាងនេះជាការបំផ្លើសក៏ដោយ។ ក្រសួងការពារជាតិរបស់កូរ៉េខាងត្បូង បានប្រាប់ឲ្យដឹងថា កាំជ្រួចមីស៊ីលចុងក្រោយនេះ បានហោះចម្ងាយ ៧០០ គីឡូម៉ែត្រក្នុងកម្ពស់អតិបរមា ៦០ គីឡូម៉ែត្រ។ ក្រសួងការពារជាតិកូរ៉េខាងត្បូង បានប្រាប់ឲ្យដឹងទៀតថា កាំជ្រួចមីស៊ីលនោះ ត្រូវបានបាញ់បង្ហោះនៅតំបន់ភាគឦសាន្តដដែលដែលជាកន្លែងសាកល្បងកាលពីសប្តាហ៍មុន។ កាំជ្រួចមីស៊ីលនោះ បានធ្លាក់នៅក្នុងសមុទ្រនៅខាងក្រៅតំបន់សេដ្ឋកិច្ចពិសេសរបស់ជប៉ុន ដោយមិនមានសេចក្តីរាយការណ៍ពីការខូចខាត។ នេះបើតាមសេចក្តីរាយការណ៍របស់ទីភ្នាក់ងារព័ត៌មាន Kyodo នៃប្រទេសជប៉ុននៅថ្ងៃអង្គារនេះ។ ការសាកល្បងនៅពេលថ្មីៗបំផុតនេះ បានកើតមានឡើងតែប៉ុន្មានម៉ោងប៉ុណ្ណោះ បន្ទាប់ពីក្រុមប្រឹក្សាសន្តិសុខរបស់អង្គការសហប្រជាជាតិ បានប្រជុំសម្ងាត់មួយដើម្បីពិភាក្សាអំពីការបាញ់បង្ហោះកាំជ្រួចមីស៊ីលរបស់កូរ៉េខាងជើង។ នៅក្នុងជំនួបនោះ សហរដ្ឋអាមេរិកនិងប្រទេសជាសមាជិក៥ផ្សេងទៀតរបស់ក្រុមប្រឹក្សាសន្តិសុខអង្គការសហប្រជាជាតិ បានថ្កោលទោសការសាកល្បងនោះដោយនិយាយថា ការសាកល្បងទាំងនោះ «បណ្តាលឲ្យមានការគំរាមកំហែងយ៉ាងខ្លាំងដល់ស្ថិរភាពនៅក្នុងតំបន់»។ នាយករដ្ឋមន្ត្រីជប៉ុនលោក Fumio Kishida នៅថ្ងៃអង្គារនេះ បានហៅការបាញ់បង្ហោះនោះថា ជា«ការគួរឲ្យសោកស្តាយបំផុត»។ ក្រុមប្រឹក្សាសន្តិសុខរបស់កូរ៉េខាងត្បូង ក៏បានសម្តែងនូវ«ការសោកស្តាយយ៉ាងខ្លាំងដែរ»៕